Waternood: Damvlakke laagste in agt jaar | News24
Waternood: Damvlakke laagste in agt jaar
Die watervlakke van die Nelson Mandelabaai-metro se damme is op 26,94% die laagste in agt jaar. Foto: MEDIA24
Luidens 'n verklaring wat deur die metro uitgereik is, staan die metro se damvlakke tans op 26,94% in vergelyking met die 31% wat in 2010 opgeteken is.
"Hoewel die metro alle pogings aanwend om waterverlies en -verbruik te verminder, help dit geensins dat reën skaars is nie," lui die verklaring.
"Die burgemeester het die metro verlede jaar tot 'n rampgebied verklaar weens die watersituasie. Strenger maatreëls is ingestel, miljoene rande is bestee om die waterverspreiding-infrastruktuur te verbeter en lekkasies te stop en meer loodgieters is aangestel.
"Die metro is ook tans besig met waterbesparingsveldtogte waar skole, sakeonder-nemings en kerke die fokusgebiede is," lui die verklaring voorts.
Die burgemeester van die metro, Athol Trollip, het selfs laat verlede jaar 'n boorgat by die Motherwell-begraafplaas geopen waar mense, en veral ondernemings wat met water verband hou, toegelaat word om water gratis te neem.
"Die direktoraat vir infrastruktuur en ingenieurswese het ook 'n besluit geneem om motorwasondernemings in minderbevoorregte gebiede te help deur boorgatwater na hul ondernemings te neem sodat die druk op drinkwater verminder kan word."
Die verklaring sê voorts strenger strafmaatreëls word ingestel vir diegene wat nie by die waterbeperkings hou nie.
'n Dringende vergadering sal ook gehou word om meer waterbeperkings te bespreek en in te stel.
"Die koalisieregering beskou die huidige waterkrisis in 'n baie ernstige lig en doen 'n beroep op die inwoners van die metro om saam te werk aan hierdie waterbesparingsdoelwit.
" 'n Maksimum van 60 liter per persoon per dag en storte wat 2 minute duur, is hoe dit gedoen moet word.
"Gebruik boorgatwater vir tuinwerk en motorwas, herwin soveel as wat jy kan en installeer infrastruktuur wat sal help om water beter te benut," lui die verklaring.
Alternatiewelik word daar aan huis- eienaars voorgestel om te belê in 'n stelsel waar die gryswater van die badkamerpype opgevang word. 'n Gryswaterstelsel kan so eenvoudig wees soos om 'n emmer te gebruik om afvalwater op te vang en buite te gebruik, of so ingewikkeld soos om die gryswater regstreeks buite met die gebruik van 'n tenk en pomp te herlei.